CIMBT ตั้งเป้าสินเชื่อ SMEs ปีนี้โต 6-8% รับโครงการลงทุนภาครัฐหนุน
CIMBT ตั้งเป้าสินเชื่อ SMEs ปีนี้โต 6-8% มอง 2H59 ได้แรงหนุนจากโครงการลงทุนรัฐ-พ.ร.บ.หลักประกันทางธุรกิจ คาด NPL ปี 59 ลดลงอยู่ที่ 3% จาก 3.1%
16 มิ.ย. 2559

ธนาคาร ซีไอเอ็มบี ไทย จำกัด (มหาชน) หรือ CIMBT ระบุว่าบริษัทตั้งเป้าสินเชื่อลูกค้าธุรกิจขนาดกลางและขนาดย่อม (SMEs) ปีนี้เติบโต 6-8% แม้ว่าในไตรมาส 2/59 มีแนวโน้มหดตัวจากไตรมาส 1/59 เนื่องจากมีวันหยุดค่อนข้างมาก แต่มองว่าในช่วงครึ่งหลังของปียังเห็นโอกาสเติบโตได้จากปัจจัยบวก คือ โครงการลงทุนภาครัฐที่กำลังเดินหน้า เสริมด้วยมาตรการกระตุ้นการลงทุนที่รัฐบาลมีแผนออกมาอย่างต่อเนื่อง
นอกจากนี้ พ.ร.บ.หลักประกันทางธุรกิจ พ.ศ.2558 ที่จะเริ่มมีผลบังคับใช้วันที่ 2 ก.ค.นี้ เป็นปัจจัยสนับสนุนการเข้าถึงแหล่งเงินทุนของลูกค้า SMEs การนำทรัพย์สินนอกเหนือจากที่ดิน โรงงาน มาเป็นหลักประกันกู้เงิน จะช่วยให้ขอสินเชื่อได้ง่ายขึ้น
ขณะที่บริษัทยังตั้งเป้าควบคุมสัดส่วนหนี้ที่ไม่ก่อให้เกิดรายได้ (NPL) ของลูกค้า SMEs ในปีนี้ที่ 3% จาก 3.1% หลังมีการปรับโครงสร้างลูกค้าใหม่ ซึ่งจะช่วยในการตอบโจทย์ความต้องการของลูกค้าได้ดีขึ้นโดยปัจจุบัน บริษัทแบ่งกลุ่มลูกค้า SMEs ออกเป็น 3 กลุ่ม คือ
1. ยอดขายไม่เกิน 100 ล้านบาท/ปี
2. ยอดขาย 100-1,000 ล้านบาท/ปี
3. ยอดขาย 1,000-3,000 ล้านบาท/ปี